Kultur

– Jeg fikk det inn som liten, faren min har vært fan lenge og spilte det for meg. Jeg likte det fra første stund. Men virkelig fan ble jeg i 10-12 års alder, forteller Enget.

– Jeg beundrer mamma som har holdt ut med to gutter som har hørt på Lasse Stefanz i alle år, smiler han.

Hjemme på soverommet på Horn har Enget lagt frem "noen" cd-er, vinylplater og kassetter. Den første cd-en han kjøpte var albumet "Låt en morgon vara", og tittelsporet er fremdeles favorittsangen den dag i dag. På veggen henger det bilder, og et signert bursdagskort fra guttene i bandet.

– Bandet vet hvem jeg er og vi hilser på hverandre på konserter. Sånn blir det når man har vært fan så lenge, forteller Enget.

Ifølge Enget er Lasse Stefanz flinke til å hilse på fansen, og tar vare på dem. Han synes det er gøy at de fenger så mange, og forteller at på konsert kan det stå en 8-åring og en 92-åring side om side og begge høre på musikken.

Aldri lei

Musikken til Lasse Stefanz er danseband med et country/rocka preg. Det er det Enget liker.

– De har en spesiell sound og fylde i musikken som ingen andre har, som er blitt mer og mer inspirert av country. I tillegg har personlighetene til de i bandet og den troende fansen rundt omkring mye å si, forteller han.

Tekstene til musikken er også viktig. Enget kan de fleste utenat.

– Tekstene har mye og si, og de passer inn i hverdagen min uansett humør. Musikken blir som en paracet i hverdagen, forteller han.

Og i hverdagen er det mye Lasse Stefanz. Enget har mer effekter enn han klarer å telle og har alt fra Lasse Stefanz-tannbørste, jakke, lommebok, datamus, isskrape, drops, penn, frisbee, DVD-er og mobildeksel. I tillegg til alle albumene de har gitt ut. Han har enda t-skjorten med påskriften "My heart belongs to Lasse Stefanz" fra da han var liten. Dagen til Enget starter og slutter med musikken, og han blir aldri lei.

– Vekkerklokka er Lasse Stefanz, og jeg hører egentlig bare på deres musikk gjennom dagen. De gir ut 1-2 nye plater i året, og har holdt på siden 1967, så jeg har mye å høre på, sier Enget.

Reist langt

Ett av det beste minne Enget har fra Lasse Stefanz var da han ble dratt opp på scenen foran 10.000 mennesker.

– Jeg var på dansefestival i Sel i Gudbrandsdalen, og plutselig ble navnet mitt ropt opp. Mikrofonen stod der, og jeg visste ikke hva jeg måtte synge, men da bandet startet å spille sang jeg med, forteller Enget.

Enget har sammen med faren Rolly Enget vært på konserter i 10-15 år, og de har kjørt land og strand rundt for å oppleve Lasse Stefanz live. Han er vant til å dra langt for å se på Lasse Stefanz. En gang kjørte han 200 mil hver vei for å komme på konsert. Derfor synes han det blir spennnende at bandet på fredag tar turen til Hommelstø og Gimle Forsamlingshus for å spille konsert.

– Det skal bli veldig gøy å få oppleve de på min hjemmebane, og ikke dra så langt for å se dem spille, avslutter Enget.